1Meusyukoe kheueh ubak TUHAN, jak peusampoe kheueh keubeusaran Gobnyan, calitra kheueh buet Gobnyan ubak bansa-bansa. 2Meuca-e kheueh lagu pujoe keu TUHAN, jak peusampoe kheueh bandum karya Gobnyan nyang luwa bisa nyan. 3Gobnyan kheueh TUHAN Nyang Mahasuci; meusuka cita kheueh sabab geutanyoe atra Gobnyan, banmandum nyang keuneuk seumah bah kheueh meugeumbira. 4Lakée kheueh teunaga ubak Gobnyan, dan seumah kheueh Gobnyan mantong. 5- 6Hai keuturonan Nabi Ibrahim, hamba Gobnyan, dan keuturonan Nabi Yakub, ureuëng nyang geupiléh, ingat kheueh banmandum buet ajaéb nyang ka geupeubuet, dan bék neutuwoe ubak peue nyang ka geupeuputôh lé Gobnyan. 7TUHAN na kheueh Allah geutanyoe, keuputosan Gobnyan wajéb teutaát bansaboh donya. 8Gobnyan sabe geuingat ubak janji nyang ka geupeugah, janji Gobnyan teutab na keu siumu masa. 9Peujanjian nyan geupeugét deungon Nabi Ibrahim, dan óh lheuehnyan deungon Nabi Ishaq; 10laju geupeukong deungon Nabi Yakub, sampoe jeuet keujanji nyang keukai keu umat Israel. 11Kheun Gobnyan, "Tanoh Kanaan Ulôn bri keu gata, jeuet keuhak milék pusaka gata." 12Yoh masa dilée umat Po teu Allah udeb sibagoe ureuëng aséng disinan dan jeumeulah awaknyan pih na bacut. 13Awaknyan meurawôh nibak saboh bansa ubak bansa nyang laén, dan geuminah nibak nanggroe nyang saboh ubak nanggroe nyang laén. 14Teuma TUHAN hana geupeubiyeu soemantong nyang teugom awaknyan; dan deumi awaknyan, raja-raja nanggroe geupeuingat lé Gobnyan, 15"Bék cuba-cuba peukaru ureuëng-ureuëng piléhan ulôn nyan, dan bék peubuet nyang jeuhet ateueh nabi-nabi ulôn!" 16TUHAN geupeutron bala deungon musém deuk di nanggroe nyan, dan bubena peuseudiaan peunajoh ka habéh geucok mandum. 17Teuma Gobnyan geuyue sidroe ureuëng beuawai jijak nibak awaknyan, Yusuf, nyang ka jipeubloe sibagoe hamba sahaya. 18Gaki ureuëng nyang ji ikat deungon beuleunggu, dan takue ureuëng nyan jililet deungon ranté beuso. 19Akhé jih teujadi kheueh peue nyang ka lheueh geuramai, jihnyan geupeubeutôi lé feureuman TUHAN. 20Dan raja nibak nanggroe Meusé, nyang mat kuasa ateueh bansa-bansa, geupeubeubaih ureuëng nyan lam glab. 21Keu gobnyan geubri tugaih yue uruih meuligoe, dan geubri kuasa ateueh banmandum hareuta beunda gobnyan; 22meunan cit wewenang keu geu ato dumna peugawée raja, dan geupimpén kawöm nyang tuha-tuha. 23Óh lheueh nibaknyan Nabi Yakub laju geujak u nanggroe Meusé dan geutinggai teutab disinan sibagoe ureuëng aséng. 24TUHAN laju geutamah umat Gobnyan meutamah le, sampoe awaknyan leubeh teuga nibak lawan jih. 25Gobnyan laju geu ubah até ureuëng Meusé mangat awaknyan jibanci keu umat TUHAN, dan jipeusaneut hamba-hamba Gobnyan deungon cara nyang curang hana teukira. 26Óh lheuehnyan laju geu peutron Nabi Musa hamba Geuh dan Nabi Harun ureuëng nyang ka geupiléh. 27Di Nanggroe Meusé awaknyan laju geupeubuet buet-buet nyang ajaéb, buet-buet nyang raya nibak TUHAN, 28dan awaknyan taát ubak peurintah Gobnyan. Óh lheueh nyan TUHAN geupeujeuet laju nanggroe nyan seupôt buta. 29Krueng awaknyan ka geu ubah jeuet keu darah, sampoe banmandum uengkot nyang na disinan ka habéh maté. 30Cangguek-cangguek meuraja lela di nanggroe awaknyan, dan le that-that nyang jitamong u dalam meuligoe raja. 31Ateueh peurintah Allah jiteuka teuma lalat, dan jamok-jamok ka meurön-rön bansaboh nanggroe. 32Gobnyan laju geupeutron ujeuen es keugeunantoe ujeuen ié, dan geupeutron kilat sambong meusambong nyang jiseumama keudeuh keunoe. 33Meunan cit Gobnyan laju geupeureubah bubena bak anggô deungon bak ara, dan banmandum bak kayée awaknyan habéh geupeureubah teung bayeueng sapan sapa. 34Ateueh peurintah Gobnyan, teuka kheueh daruet, jeumeulah daruet nyan lumpah that jai hana teukira jeumeulah jih. 35Daruet nyan habéh jiseuba mandum seunaman nyang na di ladang, dan jipajoh habéh banmandum hase bumoe. 36Óh lheueh nyan Gobnyan laju jipoh maté tieb-tieb aneuëk agam nyang tuha nyang na dalam keuluwarga ureuëng Meusé. 37Óh lheuehnyan bansa Israel laju geu intat keudeh uluwa, nyang jiba sajan awaknyan na kheueh méuh deungon pirak; banmandum awaknyan lam keuadaan seuhat dan teuga-teuga. 38Ureuëng Meusé ka jiteuka rasa teumakot ngon yo hana ngon peusa, awaknyan galak that watée ureuëng Israel jijak jitinggai nanggroe nyan. 39Lé Allah laju geuleueng awan di ateueh ulée umat Gobnyan sibagoe payong, dan apui hu sibagoe suwa óh watée malam teuka. 40Awaknyan jimeulakée, laju Gobnyan geupeutron cicém puyoh, keu awaknyan geubri ruti nyang geupeutron lam syeuruga sampoe án troe. 41TUHAN geuplah laju gunong batée, laju jiteubiet ié nyang ji ile lagée aneuk krueng di teungoh-teungoh padang pasi. 42Sabab TUHAN geuingat that ubak janji Gobnyan keu Nabi Ibrahim, hamba Geuhnyan. 43Dan laju geu intat umat Gobnyan deungon geumbira, ureuëng-ureuëng nyang geupiléh deungon seumurak ria. 44Tanoh atra bansa-bansa laén laju geubri keu awaknyan, dan lampôh ngon ladang awaknyan laju geujok keu umat nyang ka geupeuleupah nyan, 45deungon harapan jeuet umat Geuh jitaát ubak huköm-huköm Gobnyan dan jiseutôt peue nyang geupeurintah lé Gobnyan. Pujoe kheueh TUHAN!
Zabur 105